Grondhervorming moet steeds vinniger gebeur – ANCDie ANC sê hoewel sy voorstel in die parlement misluk het, was die afgelope drie jaar nie ŉ mors van tyd nie. (Argieffoto: Jo Raubenheimer) Die ANC sê hy gaan voort om vordering met grondhervorming te verseker en sal steeds met of sonder ŉ grondwetlike wysiging skeefgetrekte grondeienaarskappatrone in Suid-Afrika omkeer. Die ANC het in ŉ verklaring gereageer op sy mislukte poging om ŉ tweederde-meerderheid in die parlement te kry wat sou lei tot die wysiging van die Grondwet om grondonteiening in Suid-Afrika moontlik te maak. “Ons konferensieresolusie erken dat ons ŉ gemengde program van grondhervorming en landelike ontwikkeling met groter vasberadenheid moet nastreef om radikale sosio-ekonomiese transformasie moontlik te maak,” sê die party oor besluite wat by die Nasrec-konferensie in 2017 geneem is. Volgens die party is die voorstel van onteiening sonder vergoeding een van verskeie maniere wat voorgestel is om grondhervorming en verspreiding moontlik te maak. “Die konferensie het voorts bepaal dat die maniere waarop die resolusie ingestel word, nie toekomstige belegging in die land mag ondermyn of skade aan ander sektore van die ekonomie mag aanrig nie.” Die ANC sê hy het vordering gemaak met verskeie wetsontwerpe wat in die proses gebruik kan word. Dit sluit in die onteieningswetsontwerp wat tans voor die parlement dien, die wetsontwerp oor grond, asook die wetsontwerp oor grondherverdeling en gemeenskaplike grond. Die regerende party sê ook hy is bewus van die belangrike rol wat internasionale reg gespeel het in die stryd om apartheid te laat afskaf en dat dit ŉ spesiale plek in die Suid-Afrikaanse regstelsel het en prominent in die Grondwet is. Die land is ook nie kwytgeskeld van die voorskrifte van internasionale wetgewing nie en het ŉ wettige plig om dié wetgewing in ag te neem. Die verskil tussen wettige en onreëlmatige onteiening is ook duidelik gevestig in internasionale reg en volgens die ANC word dit in ag geneem en toegepas in die vergoedingsbedrag van internasionale besluitnemers. Die ANC sê hoewel sy voorstel in die parlement misluk het, was die afgelope drie jaar nie ŉ mors van tyd nie. “Hoewel ons demokratiese stelsel nie die beoogde uitkoms bereik het nie, is grondhervorming weer benadruk as kritiek noodsaaklike aspek van ons demokratiese transformasie.”